Document ID: 32008R0085

KOMMISSIONENS FORORDNING (EF) Nr. 85/2008
af 30. januar 2008
om de særlige betingelser for ydelse af støtte til privat oplagring af fåre- og gedekød
(kodificeret udgave)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød (1), særlig artikel 12, stk. 2, og
ud fra følgende betragtninger:
(1)
Kommissionens forordning (EØF) nr. 3447/90 af 28. november 1990 om de særlige betingelser for ydelse af støtte til privat oplagring af fåre- og gedekød (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.
(2)
Bestemmelserne i Kommissionens forordning (EF) nr. 6/2008 af 4. januar 2008 om gennemførelsesbestemmelser vedrørende støtte til privat oplagring af fåre- og gedekød (4) bør følges for så vidt angår ydelse af støtte til privat oplagring af fårekød. De pågældende bestemmelser bør suppleres eller tilpasses.
(3)
Ud over den støtte, der ydes for en bestemt oplagringsperiode, bør der fastsættes beløb, der enten skal lægges til eller trækkes fra i tilfælde af forlængelse eller afkortning af denne periode.
(4)
I betragtning af markedsudsigterne bør der fastsættes fleksible oplagringsperioder på mellem tre og syv måneder.
(5)
For at sikre, at der afgives seriøse bud, bør det fastsættes, at der skal oplagres en vis minimumsmængde. Det bør fastsættes, hvor stor en minimumsmængde der skal udlagres.
(6)
Der bør stilles en sikkerhed for at sikre overholdelsen af forpligtelserne i forbindelse med den private oplagring.
(7)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -
UDSTEDT FØLGENDE FORORDNING:
Artikel 1
Forordning (EF) nr. 6/2008 finder anvendelse med forbehold af bestemmelserne i denne forordning.
Artikel 2
1. Anmodning vedrørende privat oplagring skal indgives til et af de i bilag I anførte interventionsorganer.
2. I forbindelse med en licitation kan der indgives bud vedrørende en oplagringsperiode på tre måneder. Den faktiske oplagringsperiode bestemmes dog af oplagreren. Perioden kan ikke være kortere end tre måneder og ikke længere end syv måneder. Hvis oplagringsperioden er længere end tre måneder, forhøjes støtten med 1,45 EUR/ton/dag.
Artikel 3
Minimumsmængden pr. kontrakt er 4 tons udtrykt i ikke-udbenet kød.
Artikel 4
Minimumsmængden for hver udlagring er på 4 tons udtrykt som produktvægt pr. lager og pr. kontrahent. Det er dog tilladt at foretage endnu en udlagring af restmængden eller en del deraf, når den fortsat oplagrede mængde på et lager er mindre end minimumsmængden.
Hvis disse udlagringsbetingelser ikke overholdes:
-
beregnes støtten for den udlagrede mængde efter artikel 6, stk. 3, i forordning (EF) nr. 6/2008, og
-
15 % af den i artikel 5 omhandlede sikkerhed inddrages for den udlagrede mængde.
Artikel 5
Sikkerheden udgør 145 EUR/ton.
Artikel 6
Forordning (EØF) nr. 3447/90 ophæves.
Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag III.
Artikel 7
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. januar 2008.

Labels: 3
17
6